**Dôvodová správa**

1. **Všeobecná časť**

 Poslankyne Národnej rady Slovenskej republiky Simona Petrík, Lucia Plaváková a Dana Kleinert a poslanec Národnej rady Slovenskej republiky Marek Lackovič predkladajú na rokovanie Národnej rady Slovenskej republiky návrh na vydanie zákona o príspevku na predprimárne vzdelávanie dieťaťa.

 Cieľom predkladaného návrhu je nanovo zadefinovať a nastaviť príspevok na starostlivosť, a to predĺžením nároku až do veku, kedy deti nastupujú na povinnú školskú dochádzku, navýšením jeho sumy na maximálne 450 eur a tiež zmena nároku na jeho poberanie, aby ho mohli využívať aj osoby, ktorým bolo poskytnuté dočasné útočisko. Za týmto účelom predkladatelia prichádzajú s novým návrhom zákona o „*príspevku na predprimárne vzdelávanie dieťaťa*“, ktorý kombinuje súčasný príspevok na starostlivosť pre deti do troch rokov veku a podporu detí od troch rokov, ktoré už spravidla navštevujú materské školy, až do ukončenia ich predprimárneho vzdelávania. Okrem toho predkladateľky a predkladateľ zavádzajú súbeh tohto príspevku s rodičovským príspevkom, ale len v prípade, ak sú v rodine dve a viac detí. Vtedy bude mať nárok na príspevok na skôr narodené dieťa aj rodič, ktorý v tom čase poberá rodičovský príspevok na mladšie dieťa. **Tento príspevok budú môcť využiť aj rodiny s deťmi, ktorým nevznikol nárok na tzv. predĺžený rodičovský príspevok podľa Zákona o rodičovskom príspevku 571/2009 účinného od 1. augusta 2023.** Ide o tých rodičov s deťmi, ktorí z rôznych dôvodov nestihli riadny zápis do MŠ v mesiaci máj a teda nemajú nárok poberať predĺžený rodičovský príspevok. Príspevok na predprimárne vzdelávanie dieťaťa budú môcť títo rodičia poberať počas doby, kým im nevznikne nárok na predĺžený rodičovský príspevok alebo kým ich dieťa nenastúpi na povinnú školskú dochádzku.

 Účelom predkladaného návrhu je zvýšenie efektivity čerpania príspevku na starostlivosť, ktorý sa v súčasnej dobe čerpá veľmi málo, takmer vôbec, a to najmä z dôvodu, že na Slovensku je zavedený aj rodičovský príspevok, na ktorý má nárok rodič každého dieťaťa do troch rokov veku (alebo do šiestich v prípade dlhodobo nepriaznivého zdravotného stavu dieťaťa) a tiež tzv. predĺžený rodičovský príspevok bez ohľadu na to, či rodič pracuje alebo nie. Podľa štatistiky Úradu práce, sociálnych vecí a rodiny bol počet poberateľov príspevku na starostlivosť za mesiac november 2023 iba 234 osôb a vyplatená suma príspevku v hodnote 18 704,60 eur. Rodičovský príspevok v tomto mesiaci poberalo 136 170 poberateľov v celkovej sume 58 449 615,04 eur.[[1]](#footnote-1) Tento stav nezvrátila ani novela tohto zákona z dielne MPSVR, ktorá zaviedla možnosť uplatniť si nárok na sumu 160 eur z príspevku na starostlivosť o dieťa, pokiaľ dieťa bude umiestnené do tzv. detskej skupiny. Ministerstvo zriadenie detských skupín nijako nepodporilo informačnou kampaňou, čoho dôsledkom je napríklad situácia v Bratislavskom kraji, kde doteraz odbor sociálnych služieb BSK zaregistroval len päť detských skupín. Pretrvávajúci nepomer v čerpaní príspevku na starostlivosť o dieťa a rodičovského príspevku je spôsobený dvomi faktormi:

1. Tým, že obidva príspevky sú určené pre rodičov detí do troch rokov, rodičia si vyberajú radšej rodičovský príspevok, keďže je vyšší ako príspevok na starostlivosť o dieťa (ktorý je v sume max. 280 eur); a síce v sume 345,20 eur alebo v prípade, že rodič pred poberaním rodičovského príspevku pracoval, má nárok na rodičovský príspevok v sume 473,30 eur (údaj platný od 1.8. 2023).

2. Rodičia, ktorí chodia do práce a potrebujú umiestniť svoje deti do jaslí, v súčasnosti vo veľkej väčšine uhrádzajú túto starostlivosť práve z rodičovského príspevku, pretože nie sú administratívne zaťažení tak, ako by boli, keby túto starostlivosť hradili z príspevku na starostlivosť o dieťa, kde je nutné predložiť Úradu práce doklad o tom, že je rodič zamestnaný a tiež doklad o tom, v ktorom zariadení (alebo v ktorej detskej skupine) má umiestnené dieťa.

 Z týchto dôvodov sa príspevok na starostlivosť o dieťa v súčasnosti čerpá minimálne a nie je vôbec využívaný. Navyše, tento príspevok je financovaný z prostriedkov Európskeho sociálneho fondu[[2]](#footnote-2) a jeho čerpanie malo byť ukončené v decembri 2022. Keďže príspevok bol málo využívaný, je vysoko pravdepodobné, že tieto finančné prostriedky, ktoré nezaťažujú štátny rozpočet, neboli dočerpané, ale štát naopak míňa približne 55 mil. eur mesačne na výdavky spojené s vyplácaním rodičovského príspevku.

 Zároveň tu máme už dlhodobý problém s nedostatkom miest v materských školách, ktorý je rovnako dlhodobo systémovo neriešený. Snaha pracujúcich rodičov umiestniť svoje deti v zariadeniach predprimárneho vzdelávania naráža na nedostatočné kapacity, alebo nefunkčné systémy podpory, ako napr. nedostatočná a neadekvátne rozmiestnená sieť verejných predškolských zariadení. Projekty na dobudovanie kapacít sú síce hlasno prezentované, ale v skutočnosti sú náročné na realizáciu, procesne zdĺhavé, ktoré sa často nesprávnym nastavením výrazne predražujú a časovo predlžujú v procese výstavby a vo výsledku nie vždy prinesú adresnú podporu komunite, pre ktorú sú budované. Deklarované podporné nástroje nesmerujú adresne tam, kde ich rodiny s deťmi potrebujú. Neriešia problém dostupnosti služieb komplexne. Zameriavajú sa len na dobudovanie kapacít bez ohľadu na ich dlhodobú udržateľnosť. Nerieši sa financovanie miesta dieťaťa v zariadení, len stavby budov a materiálne vybavenie. Rovnako tak sa doposiaľ neriešilo financovanie prevádzky týchto (zatiaľ nevybudovaných) zariadení. Pokiaľ sa aj podarí z Plánu obnovy vybudovať dostatok zariadení predprimárneho vzdelávania, pri súčasnej situácii, kedy samosprávy prišli nehospodárnymi rozhodnutiami bývalého ministra financií Igora Matoviča o veľké množstvo finančných zdrojov, nebudú schopné tieto zariadenia prevádzkovať, nebudú mať dostatok personálu a ani ten nebudú môcť adekvátne zaplatiť. Nehovoriac o tom, že pri klesajúcej pôrodnosti o niekoľko rokov už ďalšie nové priestory nebudú potrebné, pretože nedostatok miest v škôlkach tu máme už pomaly 15 rokov a obdobie, kedy bolo potrebné stavať nové škôlky, sme už ako krajina premeškali.

 Toto všetko znamená, že absentuje systémová finančná podpora rodín s deťmi **od troch rokov**, teda práve v čase, keď deti spravidla nastupujú do materských škôl a rodičia ich často musia umiestňovať do súkromných škôlok, pretože v obecných škôlkach ich žiadosti z dôvodu nedostatku kapacít zamietajú. Súkromné materské školy sú finančne náročnejšie. Rodič tak zaplatí nemalé peniaze, a značne by mu pomohlo, ak by mohol mať aspoň časť týchto nákladov refundovaných práve cez predkladateľmi navrhovaný príspevok. Najmä v období, keď sa enormne zvyšujú životné náklady vo všetkých oblastiach a teda aj náklady na zabezpečenie starostlivosti o deti v dôsledku zvýšenia vstupných a režijných nákladov, inflácie a energetickej krízy. Tento príspevok zároveň pomôže odľahčiť aj možný nárazový tlak na samosprávy a ich kapacity v zariadeniach materských škôl, kam prihlasujú rodičia deti s príslušným trvalým bydliskom, prípadne deti vo veku zákonne nárokovateľnom na miesto v zariadení MŠ.

Tento príspevok zároveň efektívne rieši situáciu mnohých rodín, ktoré aktuálne nemajú nárok na tzv. predĺžený rodičovský príspevok, ktorý má slúžiť na pokrytie nákladov spojených s umiestnením dieťaťa do súkromnej MŠ (alebo v prípade voľných kapacít preklenutie tohto obdobia v zariadení sociálnej starostlivosti pre deti do troch rokov - tzv. detských jasliach) v prípade, že nedostalo miesto v obecnej MŠ. Tento nárok im však vzniká len vtedy, pokiaľ stihnú riadny zápis do MŠ, ktorý sa koná na celom Slovensku vždy v mesiaci máj. Pokiaľ z akýchkoľvek dôvodov (napríklad sťahovanie z mesta do mesta) tento riadny zápis nestihnú, nárok na predĺžený rodičovský príspevok nemajú a musia čakať do ďalšieho mája, aby stihli riadny zápis do MŠ. Túto dobu im pomôže vykryť práve príspevok na predprimárne vzdelávanie dieťaťa, ktorý môžu využiť vždy, keď umiestnia dieťa do akejkoľvek MŠ a predložia príslušnému Úradu práce zmluvu s poskytovateľom tejto služby, a to až do obdobia nástupu dieťaťa na povinnú školskú dochádzku alebo kým mu nevznikne nárok na predĺžený rodičovský príspevok.

V súčasnosti existuje až 46% jednorodičovských domácností a viac ako 40% domácností s dvoma rodičmi a s tromi a viac deťmi nachádzajúcich sa v pásme chudoby. Je preto namieste analyzovať a revidovať podporné systémy pre rodiny, ktoré máme dnes k dispozícii a hľadať nástroje, ktoré slovenským rodinám, ako aj rodinám, ktorým bolo poskytnuté dočasné útočisko, rýchlo, procesne jednoducho a adresne pomôžu, budú motivujúce s potenciálom na vytvorenie udržateľného a odolného funkčného podporného prostredia pre všetky rodiny s deťmi. Vágne vytvorenie inštitútu Detských skupín, ktoré nebolo sprevádzané žiadnou informačnou kampaňou, očividne tento účel nesplnilo, pretože aktuálne je na všetkých VÚC dokopy registrovaných len 14 detských skupín.

Predkladaný návrh zákona o príspevku na predprimárne vzdelávanie dieťaťa efektívne rieši všetky tieto situácie a je plne v súlade s Plánom obnovy (Slovenská republika sa zaviazala zvýšiť zaškolenosť detí a garantuje miesta v programoch predprimárneho vzdelávania), ako aj s Partnerskou dohodou (záväzok podpory programov predprimárneho vzdelávania a ranej starostlivosti, zosúlaďovania rodinného a pracovného života, uľahčenia prístupu na trh práce pre rodičov malých detí).

Predkladateľ navrhuje, **aby sa podmienky čerpania príspevku upravili nasledovne:**

a) predĺženie doby čerpania príspevku na dieťa **do nástupu na povinnú školskú dochádzku**;

b) **možnosť čerpania všetkým rodičom, ktorí sa preukážu pracovným pomerom** (aj inej národnosti, aj osoby, ktorým bolo poskytnuté dočasné útočisko, aj na skrátený pracovný úväzok);

c) aby bola **garantovaná a deklarovaná účasť dieťaťa na programe predprimárneho vzdelávania a programoch starostlivosti**, čerpanie bude umožnené v zariadeniach definovaných školským zákonom (§ 28 MŠ, § 161l zariadenia predprimárneho vzdelávania) a v zariadeniach definovaných zákonom o sociálnych službách (podľa § 32a, 32b, ... );

d) **navýšenie príspevku** na maximálnu výšku **450 eur;**

e)  **oprávnenej osobe budú refundované len reálne uskutočnené výdavky a platby zariadeniu za poskytnuté služby ako refundácia nákladov na zabezpečenie účasti dieťaťa na programe predprimárneho vzdelávania;**

g) možnosť prechodnej lehoty v dĺžke 3 mesiace po skončení rodičovskej dovolenky na preklenutie obdobia, ktoré je potrebné na efektívne hľadanie si práce, keďže kým rodič zabezpečuje starostlivosť o dieťa počas rodičovskej dovolenky, nemá vždy podmienky na to, aby si mohol prácu hľadať, obzvlášť v prípade jednorodičov. V súčasnej dobe dosiahnutím hranice 3 rokov veku dieťaťa prichádza aj o rodičovský príspevok a zostáva prakticky bez príjmu a akejkoľvek finančnej podpory od štátu;

Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná.

**B. Osobitná časť**

**K Čl. I**

**K § 1** [Predmet úpravy]

Navrhuje sa nanovo zadefinovať a nastaviť príspevok na starostlivosť, a to predĺžením nároku až do veku, kedy deti nastupujú na povinnú školskú dochádzku. Cieľom príspevku je pomôcť rodičom s výdavkami spojenými so zabezpečením starostlivosti o dieťa a predprimárneho vzdelávania dieťaťa v prípade, ak vykonávajú zárobkovú činnosť alebo plnia študijné povinnosti. Účelom príspevku je zároveň podporiť zamestnanosť a zamestnateľnosť rodičov, zlepšiť ich prístup na trh práce (aj zavedením prechodného 3-mesačného obdobia) a vytvoriť podmienky, ktoré im umožnia zosúladiť ich pracovný, osobný a rodinný život.

**K § 2** [Predprimárne vzdelávanie]

V návrhu ustanovenia sa definujú právnické osoby a fyzické osoby, ktoré môžu poskytovať starostlivosť o dieťa, predprimárne vzdelávanie dieťaťu a prostredie, v ktorom sa tieto činnosti vykonávajú. Poskytovateľmi starostlivosti môže byť široká škála zariadení, napríklad materské školy, jasle, zariadenia sociálnych služieb, denné pobyty zriaďované občianskymi združeniami, napríklad materskými centrami alebo fyzickými osobami, ktoré poskytujú starostlivosť na základe živnostenského listu. Zariadenia môžu byť štátne aj neštátne (cirkevné alebo súkromné).

Starostlivosť môže dieťaťu poskytovať aj iná fyzická osoba, ktorá je s dieťaťom v príbuzenskom vzťahu, napríklad starý otec, sestra otca alebo matky dieťaťa prípadne iná rodine blízka osoba, pokiaľ nie je poberateľkou rodičovského príspevku a nezabezpečuje osobnú a riadnu starostlivosť o vlastné dieťa.

Starostlivosť môže dieťaťu poskytnúť aj fyzická osoba, ktorá poskytuje službu na podporu zosúlaďovania rodinného života a pracovného života formou starostlivosti o dieťa v detskej skupine.

Navrhuje sa možnosť poskytovať za určitých okolností príspevok aj rodičovi, ktorý vykonáva zárobkovú činnosť a zároveň zabezpečuje starostlivosť o svoje dieťa sám, teda nevyužíva pri zabezpečení tejto starostlivosti iné právnické osoby alebo fyzické osoby. Ide predovšetkým o rodičov, ktorí vykonávajú prácu formou *home office* alebo na základe dohody o vykonaní práce, dohody o pracovnej činnosti alebo dohody o brigádnickej práci študentov. Do tejto skupiny rodičov patria aj tí, ktorí ako samostatne zárobkovo činné osoby alebo osoby vykonávajúce slobodné povolanie, zladia vykonávanie zárobkovej činnosti s poskytovaním osobnej starostlivosti o dieťa.

Výber poskytovateľa starostlivosti je vo výlučnej kompetencii rodiča, ktorý môže vziať do úvahy pri svojom rozhodovaní viacero okolností, napríklad vek dieťaťa a jeho špecifické potreby, kvalitu a odbornosť poskytovanej starostlivosti, náklady na starostlivosť a dostupnosť jednotlivých subjektov.

**K § 3** [Oprávnená osoba]

Oprávnená osoba na uplatnenie nároku na príspevok je rodič. V rovnakom postavení ako rodič je aj osoba, ktorej bolo dieťa zverené do starostlivosti nahrádzajúcej starostlivosť rodičov na základe právoplatného rozhodnutia súdu.

V prípade zverenia dieťaťa do starostlivosti jednému z rodičov súdom je oprávnenou osobou rodič, ktorému je dieťa zverené. Oprávnená osoba si môže uplatniť nárok na príspevok na každé dieťa, ktoré spĺňa zákonné podmienky, pričom príspevok patrí na to isté dieťa za mesiac iba raz. Na to isté dieťa si môže uplatniť nárok na príspevok za kalendárny mesiac alebo jeho časť iba jeden z rodičov.

V prípade, ak rodinu tvoria rodičia, ktorí už majú dieťa z predchádzajúceho vzťahu a zároveň majú spoločné dieťa a tieto deti spĺňajú kritériá podľa § 1 ods. 1, nárok na príspevok na starostlivosť o dieťa si môže uplatniť každý z rodičov na „svoje“ dieťa a na spoločné jeden z nich po vzájomnej dohode.

V prípade, že súd rozhodne o zverení maloletého dieťaťa do striedavej osobnej starostlivosti obidvoch rodičov alebo do spoločnej osobnej starostlivosti obidvoch rodičov, príspevok sa vypláca oprávnenej osobe podľa písomnej dohody rodičov. Ak nedôjde k písomnej dohode, pri zverení maloletého dieťaťa do a) striedavej osobnej starostlivosti obidvoch rodičov sa príspevok vypláca striedavo každému rodičovi počas kalendárnych mesiacov, ktorých počet sa určí podľa pomeru, ktorým je určená striedavá osobná starostlivosť, b) spoločnej osobnej starostlivosti obidvoch rodičov sa príspevok vypláca striedavo každému rodičovi počas troch kalendárnych mesiacov. Príspevok sa začne vyplácať tomu rodičovi, ktorý má určený väčší rozsah striedavej osobnej starostlivosti; to neplatí, ak si za tie isté kalendárne mesiace uplatní nárok na príspevok len rodič, ktorý má určený menší rozsah striedavej osobnej starostlivosti.

**K § 4** [Podmienky nároku na príspevok]

Navrhujú sa podmienky nároku na príspevok. Okrem trvalého pobytu alebo prechodného pobytu rodiča a dieťaťa na území Slovenskej republiky má nárok na príspevok aj osoba, ktorej bolo poskytnuté dočasné útočisko podľa osobitného predpisu. Poskytovanie príspevku je zároveň podmienené vykonávaním starostlivosti výlučne na území Slovenskej republiky. O príspevok môže požiadať rodič, ktorý vykonáva zárobkovú činnosť, študuje dennou formou na strednej škole, na vysokej škole alebo na doktorandskom štúdiu, a preto sa nemôže časť dňa starať o svoje dieťa osobne.

Zárobkovou činnosťou na účel tohto zákona sa rozumie činnosť, ktorá zakladá nárok na príjem zdaňovaný podľa § 5 a § 6 ods. 1, 2 a 5 zákona o dani z príjmov. Z hľadiska nároku na poskytovanie príspevku nie je dôležitý príjem oprávnenej osoby, ale vykonávanie zárobkovej činnosti. Za zárobkovú činnosť sa považuje aj náhrada príjmu a náhrada služobného platu.

Návrh zavádza aj prechodné obdobie 3 mesiacov po skončení poberania rodičovského príspevku alebo obdobného príspevku v cudzine. Pre účely tohto zákona sa toto obdobie považuje za zárobkovú činnosť, čím je splnená podmienka tohto nároku na výplatu príspevku. Jeho cieľom je podpora v kritickom období, kedy rodič stráca príjem v podobe rodičovského príspevku a zároveň nemal dostatočné možnosti na zabezpečenie svojej účasti na trhu práce, čo platí obzvlášť pre jednorodičov.

Nárok na príspevok na skôr narodené dieťa má aj matka, ktorá očakáva narodenie ďalšieho dieťaťa a v tejto súvislosti poberá nemocenskú dávku – materské. Obdobie šiestich týždňov nadväzuje na zákon o sociálnom poistení, podľa ktorého sa matka po pôrode môže vrátiť do pracovného procesu najskôr po uplynutí šesť týždňov od narodenia dieťaťa. Ak sú v rodine dve a viac detí, nárok na príspevok na skôr narodené dieťa má aj rodič, ktorý v tom čase poberá rodičovský príspevok na mladšie dieťa.

**K § 5** [Suma príspevku]

Navrhuje sa vyplácanie príspevku na predprimárne vzdelávanie dieťaťa v jednej sume mesačne bez ohľadu na poskytovateľa starostlivosti a do výšky preukázaných výdavkov rodiča. Navrhuje sa poskytovať príspevok mesačne najviac vo výške 450 eur.

Navrhovaná suma neplní úlohu odmeny za poskytovanú starostlivosť a vzdelávanie, ale predstavuje odhad nákladov, ktoré sú spojené so zabezpečením starostlivosti – napr. spotreba vody, elektriny, hygienických potrieb, cestovného rodiča alebo fyzickej osoby a iné. Navrhovaná suma sa poskytne aj v tom prípade, ak rodič zabezpečí starostlivosť o dieťa prostredníctvom blízkeho príbuzného, napr. starým rodičom.

Suma príspevku sa bude pravidelne valorizovať.

**K § 6** [Výplata príspevku]

Návrh ustanovuje platiteľa príspevku na predprimárne vzdelávanie dieťaťa, ktorým je Úrad práce, sociálnych vecí a rodiny príslušný podľa miesta trvalého pobytu oprávnenej osoby alebo podľa miesta prechodného pobytu osoby, či miesta dočasného útočiska osoby. Zároveň upravuje postup platiteľa pri vyplácaní príspevku, ktorého výška môže byť každý mesiac iná v závislosti od výdavkov rodiča a subjektu, ktorý v kalendárnom mesiaci poskytoval starostlivosť a vzdelávanie dieťaťa. Na základe preukázaných výdavkov platiteľ vypočíta výšku príspevku za príslušný kalendárny mesiac.

Ak za kalendárny mesiac alebo jeho časť mal rodič vyplatený rodičovský príspevok, navrhuje sa za tento mesiac nevyplatiť príspevok na predprimárne vzdelávanie dieťaťa.

Platiteľ umožňuje rodičovi uplatniť si nárok na príspevok aj za obdobie dlhšie ako jeden kalendárny mesiac, najdlhšie však za obdobie šesť po sebe nasledujúcich kalendárnych mesiacov, a to predovšetkým z dôvodu zníženia administratívnej náročnosti spojenej s výkonom agendy.

Platiteľ umožňuje rodičovi zmeniť poskytovateľa starostlivosti o dieťa aj v priebehu kalendárneho mesiaca. Navrhuje sa, aby výška príspevku za tento mesiac závisela od toho, či k zmene poskytovateľa príde medzi právnickými osobami, medzi fyzickými osobami alebo medzi právnickou osobou a fyzickou osobou.

Príspevok je možné poukazovať na účet v banke alebo vyplácať v hotovosti napríklad prostredníctvom poštového okruhu. V prípade pochybností platiteľa o trvaní podmienok nároku na príspevok, môže platiteľ rozhodnúť o zastavení výplaty príspevku, prešetriť danú situáciu a následne rozhodnúť o obnove výplaty a doplatení príspevku za obdobie zastavenia jeho výplaty.

**K § 7** [Zánik nároku]

Navrhuje sa šesťmesačná lehota na spätné uplatnenie nároku na príspevok na predprimárne vzdelávanie dieťaťa. Zároveň sa navrhujú situácie zániku nároku na príspevok zo zákona.

**K § 8** [Odňatie a vrátenie príspevku]

Navrhované ustanovenie upravuje postup platiteľa v prípade odňatia alebo vrátenia príspevku na predprimárne vzdelávanie dieťaťa, a to spôsobom, ktorým sa postupuje aj pri poskytovaní štátnych sociálnych dávok určených rodinám s nezaopatrenými deťmi.

**K § 9** [Konanie]

Navrhuje sa, aby platiteľ v konaní o nároku na príspevok na predprimárne vzdelávanie dieťaťa postupoval podľa zákona o správnom konaní s ustanovenými výnimkami.

Konanie sa začne na základe písomnej žiadosti oprávnenej osoby, pričom ustanovenie navrhuje, aké údaje o rodičovi, dieťati a poskytovateľovi starostlivosti a vzdelávania dieťaťa má žiadosť o príspevok obsahovať a zároveň ukladá platiteľovi, na aký účel môže spracúvať a sprístupňovať získané údaje v záujme ochrany týchto údajov.

Ustanovenie navrhuje, v ktorých prípadoch sa vydá písomné rozhodnutie.

**K** **§ 10** [Povinnosti oprávnenej osoby]

Ustanovujú sa povinnosti oprávnenej osoby, medzi ktoré patria najmä oznamovacie povinnosti a povinnosť preukázať výšku úhrady vynaloženú za poskytované predprimárne vzdelávanie.

**K § 11** [Súčinnosť a spolupráca pri poskytovaní príspevku]

Návrhom ustanovenia sa zaväzujú rôzne vecne zainteresované inštitúcie k spolupráci s platiteľom príspevku za účelom kontroly trvania podmienok nároku na príspevok, jeho výšku a výplatu v záujme predchádzania jeho neoprávnenému vyplácaniu. Pri vykonávaní kontroly je platiteľ povinný o zistených skutočnostiach zachovávať mlčanlivosť, pokiaľ ním zistené skutočnosti neohrozujú život alebo zdravie občanov.

**K § 12** [Prechodné ustanovenia]

Upravujú sa prechodné ustanovenia v dôsledku zrušenia zákona č. 561/2008 Z.z. o príspevku na starostlivosť o dieťa a o zmene a doplnení niektorých zákonov.

**K § 13** [Zrušovacie ustanovenia]

Zrušuje sa zákon č. 561/2008 Z.z. o príspevku na starostlivosť o dieťa a o zmene a doplnení niektorých zákonov, ktorého znenia sa v novej podobe nahrádza týmto zákonom.

**K Čl. II**

S ohľadom na predpokladaný priebeh legislatívneho procesu sa navrhuje nadobudnutie účinnosti od 1. júna 2024.

1. <https://www.upsvr.gov.sk/statistiky/socialne-veci-statistiky/2023/2023-socialne-davky.html?page_id=1247169> [↑](#footnote-ref-1)
2. NP Príspevok na starostlivosť o dieťa vo viac rozvinutom regióne v celkovej sume 16 998 207,95 eur a NP Príspevok na starostlivosť o dieťa v menej rozvinutom regióne v celkovej sume 29 000 000 eur

Zdroj:<https://www.upsvr.gov.sk/buxus/docs/SSVaR/OKNPSZaSS/Opis_NP_PSD_MRR.pdf?fbclid=IwAR3UqY2Ise3zccxvgrBpgqVD1C-49cH-ScFa7zcucVO_EZRZhwljm1m4yCw>

<https://www.upsvr.gov.sk/buxus/docs/SSVaR/OKNPSZaSS/Opis_NP_PSD_VRR.pdf?fbclid=IwAR12J4dIGWOCHGALi25RoE-s34KvCYH0LyQDQvChdX2KGp392eqEdKtwR6o> [↑](#footnote-ref-2)